ഹിന്ദു വിരുദ്ധ കലാപം അടുത്ത തിരഞ്ഞെടുപ്പ് ലക്ഷ്യമിട്ട് മത സാമുദായിക ഐക്യം ഏത് വിധേനയും സംരക്ഷിക്കുമെന്നും ബംഗ്ലാദേശ് ആഭ്യന്തരമന്ത്രി ധാക്ക: ബംഗ്ലാദേശിലെ മതസാമുദായിക ഐക്യം ഏത് വിധേനയും സംരക്ഷിക്കുമെന്ന് ബംഗ്ലാദേശ് ആഭ്യന്തരമന്ത്രി അസദുസമന് ഖാന് കമല്. രാജ്യത്ത് ഹിന്ദു വിരുദ്ധ കലാപം രൂക്ഷമാകുന്ന സാഹചര്യത്തിലാണ് അദ്ദേഹത്തിന്റെ പ്രതികരണം. അടുത്ത തിരഞ്ഞെടുപ്പ് ലക്ഷ്യമിട്ടാണ് രാജ്യത്ത് ഇത്തരമൊരു ആക്രമണം നടക്കുന്നതെന്നും അസദുസമന് ആരോപിച്ചു. 2023ലാണ് രാജ്യത്ത് അടുത്ത പൊതു തിരഞ്ഞെടുപ്പ് നടക്കാനിരിക്കുന്നത്. സംഭവത്തെക്കുറിച്ചുള്ള അന്വേഷണം പുരോഗമിക്കുന്നുണ്ടെന്നും, കുറ്റക്കാര്ക്കെതിരെ ശക്തമായ നടപടി സ്വീകരിക്കുമെന്നും അസദുസമന് കൂട്ടിച്ചേര്ത്തു. എന്നാല് സംഭവത്തില് തീവ്ര ഇസ്ലാമിക സംഘടനകളുടെ പങ്കിനെ കുറിച്ച് പറയാന് അസദുസമന് തയ്യാറായില്ല. സ്ഥിതിഗതികള് നിയന്ത്രണ വിധേയമാക്കാന് ആവശ്യമായതെല്ലാം ചെയ്യുന്നുണ്ട്. സംഭവത്തില് അന്വേഷണം പുരോഗമിക്കുകയാണ്. കുറ്റവാളികളായ ഒരാള് പോലും രക്ഷപെടില്ല. രാജ്യത്തെ മതസാമുദായിക ഐക്യം ഏത് വിധേനയും സംരക്ഷിക്കും. രാജ്യത്തെ മത ന്യൂനപക്ഷങ്ങള്ക്കും ഭൂരിപക്ഷത്തിനും ഒരേ പോലെ സംരക്ഷണമുണ്ടാകും. ആക്രമണം പദ്ധതിയിട്ടവര്ക്ക് അത് വിജയിപ്പിക്കാന് കഴിയില്ല. വരാനിരിക്കുന്ന പൊതു തിരഞ്ഞെടുപ്പ് ലക്ഷ്യമിട്ടാണ് ചിലര് ഇത്തരം ആക്രമണങ്ങള് നടത്തുന്നത്. അവരെ ഒരിക്കലും വിജയത്തിലെത്തിക്കില്ലെന്നും അസദുസമന് പറഞ്ഞു. ധാക്കയില് നിന്ന് 100 കിലോമീറ്റര് അകലെ കുമില്ലയിലാണ് ദുര്ഗാപൂജ പന്തലുകള്ക്ക് നേരെ ഇസ്ലാമിക തീവ്രവാദികള് ആദ്യം ആക്രമണം അഴിച്ചു വിട്ടത്. മതനിന്ദ നടന്നുവെന്ന് ആരോപിച്ചായിരുന്നു ആക്രമണം. പ്രദേശത്തെ ഹിന്ദു ക്ഷേത്രങ്ങളും വിഗ്രഹങ്ങളും ഹിന്ദുക്കളുടെ വീടുകളും അക്രമികള് നശിപ്പിച്ചു. അഞ്ച് പേരാണ് ഭീകരാക്രമണത്തില് കൊല്ലപ്പെട്ടത്. നിരവധി പേര്ക്ക് പരിക്കേറ്റിട്ടുണ്ട്. സംഭവത്തില് 100ഓളം പേരെ അറസ്റ്റ് ചെയ്തതായും അസദുസമന് വ്യക്തമാക്കി. അക്രമികളില് നാല് പേരെ പോലീസ് വെടിവച്ച് വീഴ്ത്തുകയും ചെയ്തു. സമാധാനം ആഗ്രഹിക്കുന്ന ഹിന്ദുക്കളോ മുസ്ലീങ്ങളോ ഈ സംഭവത്തില് പങ്കാളികളാകില്ല. രാജ്യത്തിന്റെ വികസനം തടയുക എന്നത് മാത്രമാണ് ഈ ആക്രമണങ്ങള്ക്ക് പിന്നില്. പൂജാ പന്തലുകളിലെ സിസിടിവി ദൃശ്യങ്ങള് ഉള്പ്പെടെ പരിശോധിക്കുന്നുണ്ടെന്നും അദ്ദേഹം വ്യക്തമാക്കി.